Գիշերային ժամերգության կարևոր մաս են կազմում սարկավագի կողմից ասված հինգը քարոզները, որոնք ժողովրդին ազդարարում են, թե ինչպես պետք է աղոթել (քարոզ նշանակում է նաև մունետիկ, սուրհանդակ, հրավիրակ): Քարոզներից առաջինի՝ «Զարթուցեալքս»-ի և «ԶՔէն գոհանամք» աղոթքի հեղինակը Հովհան Մանդակունին է: Այդ մասին վկայում է Հովհան Օձնեցին իր կանոնների մեջ: Իսկ մնացյալ չորս քարոզները, որ սկսում են «Վասն»-ով և աղոթքները պատկանում են Սուրբ Սահակ Պարթևի գրչին: Այս բոլոր քարոզներն ու աղոթքները Աստծուց խնդրում են գիշերը խաղաղ անցկացնել և առաջիկա օրն Իր կամքի համաձայն ապրել, աղոթում ենք աշխարհի խաղաղության և քրիստոնյաների պահպանության համար: